Semenya maak weer internasionale buigingCaster Semenya. Foto: Stringer/AFP. Caster Semenya sal haar internasionale 5 000 m-buiging by die Afrika-atletiekkampioenskap in Mauritius maak. Die 31-jarige atleet se beste tyd in dié item is 15:31.50 min; steeds meer as 20 sekondes meer as die kwalifiserende tyd (15:10 min) vir later vanjaar se Wêreldkampioenskap in die VSA. Die Suid-Afrikaanse regering het op die vooraand van die Afrika-kampioenskap weer eens sy steun aan Semenya toegesê. “Dit is hartseer dat Caster nie in haar gunsteling-item (800 m) mag deelneem nie. Dit is ook hartseer dat ’n atleet, wat ongelooflik desperaat is om deel te neem en haar Godgegewe talent uit te leef, só ’n volgehoue aanslag van viktimisasie en vervreemding moet beleef,” het Beauty Dlulane, portefeuljevoorsitter vir sport, kuns en kultuur, gesê. Volgens Dlulane sou die kwessie nooit tot hierdie punt gekom het as internasionale atletiekadiministrateurs net ’n tikkie meer menslikheid getoon het nie. Semenya, wat as ’n 800 m-atleet reeds drie keer die Wêreldkampioenskap gewen het, het in Mei 2019 ŉ grensverskuiwende saak teen die IAAF voor die hof vir sportarbitrasie (CAS) verloor, wat beteken sy moet medikasie gebruik om haar testosteroonvlakke te verlaag as sy voortaan aan spesifieke items wil deelneem. Sy het teen die uitspraak geappelleer, maar daar is ook gister teen haar appèl beslis. “Die federale hooggeregshof van Switserland het na baie maande se beraadslaging besluit om nie ’n uitspraak deur CAS teen die Olimpiese gouemedaljewenner, Caster Semenya, tersyde te stel nie,” het die hof in ’n verklaring gesê. Die Olimpiese ster het in die verlede aangedui dat sy die 200 m-wedloop wil gebruik om vir die groot internasionale byeenkomste te kwalifiseer, maar sy het intussen van plan verander en op langer afstande besluit. “Ek is 30 jaar oud en as ek nou met naellope begin sal dit ’n risiko vir my spiere wees. In langer afstande het ’n mens meer tyd om jou voete te vind,” het Semenya destyds gesê. Haar beste 5 000 m-tyd is by die SA-kampioenskap in die Kaapstad opgestel, maar Dominic Scott (15:28.10 min) het haar in die stryd om die nasionale titel geklop. The Official Programme for the 22nd African Senior Athletics Championships, taking place in Mauritius from 8 – 12 JUNE 2022#AfricanChamps pic.twitter.com/gvFLpOdz0E — Athletics_SA (@AthleticsSA_) June 8, 2022